Diari Oficial de la Generalitat Valenciana


Sumari del DOGV 8653, del 09-10-2019 (2019/9625)

DECRET 229/2019, de 7 d'octubre, del Consell, de concessió de la Distinció de la Generalitat al Mèrit Empresarial i Social a l'empresa social A Puntadas.
---------------------------------------------------------------------------------------------------------------------------------------------------------

### Dades del document

Número de DOGV
:   8653

Data del DOGV
:   09-10-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/9625


Data del document
:   07-10-2019

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 229/2019, de 7 d'octubre, del Consell, de concessió de la Distinció de la Generalitat al Mèrit Empresarial i Social a l'empresa social A Puntadas. [2019/9625]  
 El Decret 131/2016, de 7 d'octubre, del Consell, va crear la Distinció de la Generalitat al Mèrit Empresarial i Social per a reconéixer la tasca i trajectòria d'aquelles persones o entitats que han destacat pel seu treball, vocació o compromís amb el creixement intel·ligent, responsable i sostenible de la Comunitat Valenciana.  
A Puntadas Empresa Social, SL, és una empresa de confecció tèxtil situada a Elx, constituïda l'any 2011 per iniciativa de l'associació sense ànim de lucre PRM-Programa de Reinserció de Dones, fundada quatre anys abans per Rosa Escandell amb l'objectiu de formar professionalment en aquest sector dones en risc d'exclusió social de la província d'Alacant.  
Des d'una visió empresarial, i a través de la seua presència competitiva en el mercat com qualsevol altra iniciativa productiva, A Puntadas ofereix serveis de confecció tèxtil a altres indústries del sector, i comercialitza també la seua pròpia marca de moda, Malas Meninas. Això no obstant, com a empresa social, A Puntadas no té com a finalitat última el benefici econòmic, sinó contribuir a la integració social i laboral de persones desfavorides, proporcionant-los treball remunerat, formació laboral i acompanyament individual per a aconseguir-ne la plena incorporació al mercat de treball.  
A més de confeccionar i comercialitzar els seus productes, A Puntadas disposa d'un centre de formació pel qual han passat ja 300 dones; les que s'incorporen com a treballadores a l'empresa, ho fan amb l'objectiu de passar en un breu termini a treballar en una altra entitat del sector, i es proporcionen així noves oportunitats a més dones que es troben en la mateixa situació.  
El compromís social d'A Puntadas es tradueix també en la cerca de l'excel·lència ambiental, que li ha permés obtindre la certificació GOTS (Global Organic Textile Standard), una de les normes mundials voluntàries més estrictes en l'àmbit dels productes tèxtils elaborats amb fibres orgàniques.  
Per això, en reconeixement a l'esforç per la solidaritat i la inclusió social que representa A Puntadas Empresa Social, SL, i com a exemple de l'enorme valor que aporten a la Comunitat Valenciana les iniciatives econòmicament sostenibles i socialment responsables, prèvia deliberació del Consell, en la reunió de 7 d'octubre de 2019,  
  
  
DECRETE  
  
Concedir la Distinció de la Generalitat al Mèrit Empresarial i Social a A Puntadas Empresa Social, SL.  
  
València, 7 d'octubre de 2019  
  
El president de la Generalitat,  
XIMO PUIG I FERRER